CELEX: 32010D0297
Language: et
Date: 2010-05-18 00:00:00
Title: 2010/297/CFSP: Poliitika- ja julgeolekukomitee otsus EUSEC/1/2010, 18. mai 2010 , Kongo Demokraatliku Vabariigi julgeolekusektori reformide alase Euroopa Liidu nõustamis- ja abimissiooni (EUSEC RD Congo) osalejate komitee asutamise kohta

26.5.2010   
            
            
               ET
            
            
               Euroopa Liidu Teataja
            
            
               L 127/14
            
         POLIITIKA- JA JULGEOLEKUKOMITEE OTSUS EUSEC/1/2010,
   18. mai 2010,
   Kongo Demokraatliku Vabariigi julgeolekusektori reformide alase Euroopa Liidu nõustamis- ja abimissiooni (EUSEC RD Congo) osalejate komitee asutamise kohta
   (2010/297/ÜVJP)
   POLIITIKA- JA JULGEOLEKUKOMITEE,
   võttes arvesse Euroopa Liidu lepingut, eriti selle artikli 38 kolmandat lõiku,
   võttes arvesse nõukogu 15. septembri 2009. aasta ühismeedet 2009/709/ÜVJP Kongo Demokraatliku Vabariigi julgeolekusektori reformide alase Euroopa Liidu nõustamis- ja abimissiooni (EUSEC RD Congo) kohta, (1) eriti selle artikli 10 lõiget 3,
   ning arvestades järgmist:
   
               (1)
            
            
               Ühismeetme 2009/709/ÜVJP artikli 10 lõike 3 alusel volitas nõukogu poliitika- ja julgeolekukomiteed tegema asjakohaseid otsuseid missiooni EUSEC RD Congo osalejate komitee moodustamiseks.
            
         
               (2)
            
            
               15.–16. juunil 2001. aastal Göteborgis toimunud Euroopa Ülemkogu järeldustega kehtestati juhtpõhimõtted ja kord kolmandate riikide osalemiseks politseimissioonides. Nõukogu kiitis 10. detsembril 2002 heaks dokumendi „Konsultatsioonid ja kord ELi mittekuuluvate riikide osalemiseks ELi kriisiohjamise tsiviiloperatsioonides”, millega täiendati korda kolmandate riikide osalemiseks kriisiohjamise tsiviiloperatsioonides, sealhulgas osalejate komitee asutamiseks.
            
         
               (3)
            
            
               Osalejate komiteel on missiooni EUSEC RD Congo igapäevases juhtimises võtmeroll. See on põhifoorum, kus arutatakse kõiki missiooni igapäevast juhtimist käsitlevaid küsimusi. Poliitika- ja julgeolekukomitee, mis teostab missiooni üle poliitilist kontrolli ja strateegilist juhtimist, peab arvesse võtma osalejate komitee seisukohti,
            
         ON VASTU VÕTNUD KÄESOLEVA OTSUSE:
   Artikkel 1
   Asutamine
   Käesolevaga asutatakse Kongo Demokraatliku Vabariigi julgeolekusektori reformide alase Euroopa Liidu nõustamis- ja abimissiooni (EUSEC RD Congo) osalejate komitee.
   Artikkel 2
   Ülesanded
   1.   Osalejate komitee võib väljendada seisukohti, mida missiooni EUSEC RD Congo üle poliitilist kontrolli ja strateegilist juhtimist teostav poliitika- ja julgeolekukomitee võtab arvesse.
   2.   Osalejate komitee pädevus on sätestatud dokumendis „Konsultatsioonid ja kord ELi mittekuuluvate riikide osalemiseks ELi kriisiohjamise tsiviiloperatsioonides”.
   Artikkel 3
   Koosseis
   1.   Kõigil ELi liikmesriikidel on õigus osa võtta osalejate komitee aruteludest, kuid üksnes toetavad riigid osalevad EUSEC RD CONGO igapäevases juhtimises. Missioonil EUSEC RD CONGO osalevate kolmandate riikide esindajad võivad osa võtta osalejate komitee koosolekutest. Samuti võib osalejate komitee koosolekutest osa võtta Euroopa Komisjoni esindaja.
   2.   Osalejate komitee saab regulaarselt teavet missiooni juhilt.
   Artikkel 4
   Eesistuja
   Osalejate komitee eesistujaks on liidu välisasjade ja julgeolekupoliitika kõrge esindaja või tema esindaja.
   Artikkel 5
   Koosolekud
   1.   Eesistuja kutsub osalejate komitee regulaarselt kokku. Kui asjaolud seda nõuavad, võib eesistuja algatusel või komitee liikme taotlusel kutsuda kokku erakorralisi koosolekuid.
   2.   Eesistuja saadab eelnevalt välja esialgse päevakorra ja koosolekuga seotud dokumendid. Eesistuja vastutab osalejate komitee arutelude tulemuste edastamise eest poliitika- ja julgeolekukomiteele.
   Artikkel 6
   Konfidentsiaalsus
   1.   Osalejate komitee koosolekute ja menetluste suhtes kohaldatakse kooskõlas nõukogu 19. märtsi 2001. aasta otsusega 2001/264/EÜ (2) nõukogu julgeolekueeskirju. Eelkõige peab osalejate komitee esindajatel olema nõuetekohane juurdepääsuluba.
   2.   Osalejate komitee arutelude suhtes kehtib ametisaladuse hoidmise kohustus, kui osalejate komitee ei otsusta ühehäälselt teisiti.
   Artikkel 7
   Jõustumine
   Käesolev otsus jõustub selle vastuvõtmise päeval.
   
      Brüssel, 18. mai 2010
      
         
            Poliitika- ja julgeolekukomitee nimel
         
         
            eesistuja
         
         C. FERNÁNDEZ-ARIAS
      
   
   
      (1)  ELT L 246, 18.9.2009, lk 33.
   
      (2)  EÜT L 101, 11.4.2001, lk 1.